hotchpotch/miracl-hf-unified huggingface dataset:
Jukka Salmela (näyttelijä)
Jukka Salmela (1960 Muurame – 23. elokuuta 2014 Jyväskylä) oli suomalainen näyttelijä. Hän näytteli teatterissa ja televisiossa. Salmela tuli tunnetuksi televisiosarjasta "Pirunpelto". Salmelan rooli "Pirunpellossa" oli sorayrittäjä Sulo K. Rastas. Hahmo oli mukana sarjassa sen alusta loppuun saakka.
Jukka Salmela näytteli televisiossa myös mm. sarjoissa "Kylmän kosketus" ja "Hovimäki". Teatterikiinnityksiä hänellä oli mm. Tampereella Teatteri 2000:een ja Kokkolan kaupunginteatteriin. Keski-Suomessa Salmela näytteli mm. Ränssin Kievarin kesäteatterissa, J+J teatterissa, Aploodi- ja Himos-teatterissa. Äänekosken teatteriin hän ohjasi vuonna 2014 "Onnenloukun". Hän kuoli elokuussa 2014 Jyväskylässä Keski-Suomen keskussairaalassa vaikeaan sairauteen.
Sons of Aeon
Sons of Aeon on jyväskyläläinen vuonna 2010 perustettu melodista death metalia soittava yhtye.
Yhtyeen perustivat Ghost Brigaden kitaristi Wille Naukkarinen sekä Tapio Vartiainen. He nauhoittivat kotonaan demonauhoja toisilleen, ja päättivät perustaa yhtyeen musiikin samankaltaisuuden vuoksi.
Yhtyeen vuonna 2013 julkaistu esikoisalbumi "Sons of Aeon" debytoi Suomen virallisen listan sijalla 32.
Viktor Sund
Viktor Karl Sund (27. elokuuta 1891 Pietarsaari – 27. heinäkuuta 1966 Pietarsaari) oli suomalainen opettaja, keräilijä ja ruotsin kielellä kirjoittanut runoilija.
Sund pääsi ylioppilaaksi 1912 Pietarsaaren reaalioppikoulusta ja valmistui kansakoulunopettajaksi Uudenkaarlepyyn opettajaseminaarista 1914. Hän toimi sitten Pietarsaaren ruotsinkielisen kansakoulun opettajana aina eläkkeelle siirtymiseensä saakka 1954. Hän oli myös sivutoiminen museon- ja kirjastonhoitaja.
Sundin runoista tunnetuin on Jussi Snellmanin suomentama "Där björkarna susa" ("Miss' soutaen tuulessa koivut sorjat soi") johon sävellyksen teki Oskar Merikanto. Runo ilmestyi alun perin runokokoelmassa "Skymningsriket". Merikanto sävelsi myös toisen Sundin runon "Sommarmorgon i Skogen". Sund laati myös juhlarunoja erilaisiin Pietarsaaren merkkitapahtumiin, muun muassa kaupungin 300-vuotisjohlissa esitettiin runo "Kring lejonets torn" jonka oli säveltänyt Sigurd Snåre.
Sund oli myös museoesineiden ja taiteen keräilijä. Sundin keräämiä kokoelmia säilytettiin Pietarsaaren kaupunginmuseossa ja vuonna 1856 Skataan rakennetussa "Viktor Sundin tuvassa". Tupa on nykyisin kunnostettu ja toimii lähinnä kokoustilana.
Työttömyysturvan muutoksenhakulautakunta
Työttömyysturvan muutoksenhakulautakunta on tuomioistuinta muistuttava lainkäyttöelin Suomessa. Se toimii ensimmäisenä muutoksenhakuasteena esimerkiksi työttömyysturvaan liittyvissä asioissa. Lautakunta käsittelee seuraaviin lakeihin liittyviä muutoksenhakuasioita:
Muutoksenhakulautakunnan toiminta rahoitetaan valtion varoista ja hallinnollisesti se kuuluu sosiaali- ja terveysministeriön toimialaan. Valtioneuvosto määrää viideksi vuodeksi kerrallaan lautakuntaan puheenjohtajan, varapuheenjohtajat, jäsenet ja varajäsenet, jotka kaikki toimivat tuomarin vastuulla, ja heidän on vannottava tuomarinvala tai annettava tuomarinvakuutus. Osan jäsenistä tulee olla lakimiehiä, osan laillistettuja lääkäreitä ja osan työttömyysturva-asioihin perehtyneitä henkilöitä.
Työttömyysturvan muutoksenhakulautakunnan nykyinen nimi otettiin käyttöön vuoden 2007 alussa. Sitä ennen siitä käytettiinn nimeä työttömyysturvalautakunta.
Borodino (1901)
Borodino () oli vuonna 1904 valmistunut Venäjän keisarikunnan laivaston Borodino-luokan taistelulaiva.
Alus tilattiin Amiraliteetin Uudelta telakalta Pietarista. Sen köli laskettiin heinäkuussa 1899 ja alus laskettiin vesille 8. syyskuuta 1901. Alus valmistui elokuussa 1904.
"Borodino" lähti 15. lokakuuta 1904 Itämeren laivastosta muodostetun Venäjän Tyynenmeren laivaston 2. laivueen mukana Libausta Port Arthuriin. Laivueen komentajana oli vara-amiraali Zinovi Rožestvenski, jonka alaisuudessa laivue kiersi Kap Hornin saapuen Nosy Ben saarelle 9. tammikuuta 1905. Laivue oli saarella kaksi kuukautta levossa ja täydennettävänä. Laivue siirtyi Camranhinlahteen Ranskan Indokiinaan odottamaan Tyynenmeren laivaston 3. laivuetta, joka saapui kontra-amiraali Nikolai Nebogatovin johdolla 9. toukokuuta. Laivueet aloittivat 14. toukokuuta matkan Vladivostokiin. Aluksiin oli kuormattu runsaasti materiaalia matkaa varten, mikä kasvatti niiden uppoumaa merkittävästi. Tämä laski alusten panssarivyöt vedenpinnan alle.
Osasto kulki lyhyintä reittiä Tsusimansalmen kautta, missä se joutui keisarillisen Japanin laivaston yllättämäksi. "Borodino" oli Tsushiman meritaistelun alkaessa venäläisten neljän Borodino-luokan aluksen muodostaman 1. divisioonan kolmantena aluksena lippulaiva "Knyaz Suvorovin" jälkeen. Alukseen osui heti taistelun alussa kranaatti, joka sytytti aluksella tulipalon. Taistelun toisessa vaiheessa japanilaiset keskittivät tulensa "Borodinoon" ja aluksen kuusituumaisten kranaattien varasto räjähti upottaen laivan. Alukselta pelastui ainoastaan yksi mies loppujen 855 miehen saadessa surmansa.
Eino Laurila
Eino Herman Laurila (vuoteen 1906 Laurén, 23. syyskuuta 1905 Helsinki – 14. huhtikuuta 2002 Helsinki) oli suomalainen talous- ja tilastotieteilijä. Hän oli valtiovarainministeriön kansantalousosaston vt. osastopäällikkö.
Laurila valmistui filosofian maisteriksi 1929, sai kunniatohtorin arvon 1961. Hän oli Tilastollisessa päätoimistossa eri tehtävissä vuodesta 1928, lopuksi pääjohtaja, ja vuodesta 1957 myös valtiovarainministeriön kansantalousosaston vt. osastopäällikkö. Hän ansioitui erityisesti Suomen kansantulotutkimuksessa. Hän sai professorin arvonimen 1972.
Nico Polychronidis
Nico Polychronidis (, s. 8. marraskuuta 1989) on kreikkalais-saksalainen mäkihyppääjä. Hänen isänsä on kreikkalainen ja äitinsä saksalainen. Hän itse asuu Saksassa. Joulukuusta 2012 lähtien hän on edustanut Kreikkaa edustettuaan aiemmin synnyinmaataan, Saksaa.
Continental Cupin Pragelaton osakilpailussa hän sijoittui kolmanneksi maaliskuussa 2009. Maailmancupiin hän osallistui ensimmäisen kerran Willingenissä helmikuussa 2013 jääden kuitenkin karsintaan. Val di Fiemmen MM-kilpailuissa 2013 hän sijoittui normaalimäen kilpailussa 45:nneksi.
Ted (elokuva)
Ted on vuonna 2012 ensi-iltansa saanut Seth MacFarlanen ohjaama komedia. Elokuva on Seth MacFarlanen ensimmäinen tuotos elokuvaohjaajana. Elokuva on saavuttanut huippusuosion maailmanlaajuisesti ja se olikin vuoden 2012 12. katsotuin elokuva maailmanlaajuisesti.
Elokuva kertoo John Bennettistä (Mark Wahlberg), jota kiusattiin ja syrjittiin hänen ollessaan nuori. Johnilla ei ollut kavereita ja hänen ainoa kaveri olikin täytetty pehmonalle. John toivoo, että hänen nallensa voisi puhua ja elää kun normaali ihminen. Toive toteutuu ja siitä alkaa ystävysten elinikäinen ystävyys.
Lepo Laurila
Johan Leopold "Lepo" Laurila, vuoteen 1907 Laurén (19. lokakuuta 1878 Mäntsälä – 4. toukokuuta 1956 Helsinki) oli suomalainen viulutaiteilija, director mucises.
Laurilan vanhemmat olivat ajuri Henrik Johan Laurén ja Maria Adolfina Pietala ja puoliso vuodesta 1908 Maria Alina Saarholma. Viulunsoiton Laurila aloitti jo kahdeksanvuotiaana. Hän kävi Helsingin filharmonisen seuran orkesterikoulun 1886 ja sitten Helsingin musiikkiopiston 1900. Helsingin filharmonisen orkesterin 1. viulun soittaja hän oli vuodesta 1900, samoin kuin Helsingin musiikkiopiston jousikvartetin jäsen, musiikkiopistossa hän opetti vuodesta 1905. Laurila oli Helsingin kaupunginorkesterin 1. alttoviulunsoittaja 1912–1946. Hän oli perustamassa Suomen Muusikkojen Liittoa ja toimi sen puheenjohtajana 1917–1931. Hän oli myös Pohjoismaisen muusikkounioinin presidentti 1925–1928 ja Suomen Kamarimusiikkiseuran musiikkipäällikkö 1945–1951. Director mucises -arvonimi Laurilalle myönnettiin 1934. Hän toimi "Muusikkerilehden" päätoimittajana 1920–1929.
Imperator Aleksandr III (1901)
Imperator Aleksandr III () oli vuonna 1904 valmistunut Venäjän keisarikunnan laivaston Borodino-luokan taistelulaiva.
Alus tilattiin Itämeren telakalta Pietarista. Sen köli laskettiin heinäkuussa 1899 ja alus laskettiin vesille 3. elokuuta 1901. Alus valmistui marraskuussa 1903.
"Imperator Aleksandr III" lähti 15. lokakuuta 1904 Itämeren laivastosta muodostetun Venäjän Tyynenmeren laivaston 2. laivueen mukana Libausta Port Arthuriin. Laivueen komentajana oli vara-amiraali Zinovy Rozhestvensky, jonka alaisuudessa laivue kiersi Kap Hornin saapuen Nosy Ben saarelle 9. tammikuuta 1905. Laivue oli saarella kaksi kuukautta levossa ja täydennettävänä. Laivue siirtyi Camranhinlahteen Ranskan Indokiinaan odottamaan Tyynenmeren laivaston 3. laivuetta, joka saapui kontra-amiraali Nikolai Nebogatovin johdolla 9. toukokuuta. Laivueet aloittivat 14. toukokuuta matkan Vladivostokiin. Aluksiin oli kuormattu runsaasti materiaalia matkaa varten, mikä kasvatti niiden uppoumaa merkittävästi. Tämä laski alusten panssarivyöt vedenpinnan alle.
Osasto kulki lyhyintä reittiä Tsusimansalmen kautta, missä se joutui keisarillisen Japanin laivaston yllättämäksi. "Imperator Aleksandr III" oli Tsushiman meritaistelun alkaessa venäläisten neljän Borodino-luokan aluksen muodostaman 1. divisioonan toisena aluksena lippulaiva "Knyaz Suvorovin" jälkeen. Alus syttyi tuleen pian taistelun alettua. Taistelun toisessa vaiheessa japanilaiset keskittivät tulensa alukseen, joka kaatui. Aluksen upottua alueelta ei löytynyt eloonjääneitä.
Knjaz Suvorov
Knjaz Suvorov () oli vuonna 1904 valmistunut Venäjän keisarikunnan laivaston Borodino-luokan taistelulaiva.
Alus tilattiin Itämeren telakalta Pietarista. Sen köli laskettiin heinäkuussa 1901 ja alus laskettiin vesille 25. syyskuuta 1902. Alus valmistui syyskuussa 1904.
"Knjaz Suvorov" lähti 15. lokakuuta 1904 Itämeren laivastosta muodostetun Venäjän Tyynenmeren laivaston 2. laivueen mukana Libausta Port Arthuriin. Laivueen komentajana oli vara-amiraali Zinovy Rozhestvensky, jonka alaisuudessa laivue kiersi Kap Hornin saapuen Nosy Ben saarelle 9. tammikuuta 1905. Laivue oli saarella kaksi kuukautta levossa ja täydennettävänä. Laivue siirtyi Camranhinlahteen Ranskan Indokiinaan odottamaan Tyynenmeren laivaston 3. laivuetta, joka saapui kontra-amiraali Nikolai Nebogatovin johdolla 9. toukokuuta. Laivueet aloittivat 14. toukokuuta matkan Vladivostokiin. Aluksiin oli kuormattu runsaasti materiaalia matkaa varten, mikä kasvatti niiden uppoumaa merkittävästi. Tämä laski alusten panssarivyöt vedenpinnan alle.
Osasto kulki lyhyintä reittiä Tsusimansalmen kautta, missä se joutui keisarillisen Japanin laivaston yllättämäksi. "Knjaz Suvorov" oli Tsushiman meritaistelun alkaessa venäläisten neljän Borodino-luokan aluksen muodostaman 1. divisioonan lippulaivana. Alus syttyi tuleen ja menetti ohjattavuuden pian taistelun alettua. Taistelun lopulla alusta vastaan hyökkäsi neljä torpedovenettä, joiden laukaisemista torpedoista kaksi tai kolme osui alukseen aiheuttaen ammusvaraston räjähtämisen. Alukselta pelastui ainoastaan 20 henkeä, jotka oli noudettu alukselta haavoittuneina hoitoon jo aiemmin.
Espanjalainen asetelma
Espanjalainen asetelma on suomalaisen taiteilijan Tuomas von Boehmin öljy- ja temperavärein paperille maalattu asetelma vuodelta 1953. Maalaus on kiinnitetty pahville ja kooltaan se on 46×38 cm. Ester ja Jalo Sihtolan kokoelmiin kuuluvan työn omistaa Ateneumin taidemuseo.
Tuomas von Boehm oli 1952 alkanut talvisin maalata Espanjassa Fuengirolan kalastajakylässä. Uusi ympäristö vaikutti hänen töidensä sisältöihin ja väreihin. Asetelmassa on pöydän päällä raidallinen vaate, vihreitä lehtiä, hedelmiä, valkoiseksi maalattu kukko ja kuva matadorimiehestä. Ne on koottu yhteen arvoituksen tavoin tai kuin rituaalia esittämään, kuten von Boehmin monista muistakin asetelmista voidaan mainita.
Store Skagastølstind
Store Skagastølstind on Norjan kolmanneksi korkein vuori. Se sijaitsee Hurrunganen vuoristossa Årdalin ja Lusterin kuntien alueella Sognin ja Fjordanen läänissä. Vuoren valloitti ensimmäisenä William Cecil Slingsby vuonna 1876.
Teatteri (puupiirros)
Teatteri on suomalaisen taiteilijan Tuomas von Boehmin väripuupiirros vuodelta 1951. Ateneumin taidemuseolla on työstä kolme eri versiota. Työt kuuluvat Ester ja Jalo Sihtolan kokoelmiin.
Puupiirroksessa keskeisinä hahmoina ovat juhlapukuihin pukeutuneet mies ja nainen. He ovat teatterin lavalla ja kuvan alalaidassa heitä katsovat arkisemmin vaatetetut hahmot kukkien keskellä. Katsojien ilmiasu luo piirrokseen kubistista tunnelmaa, vaikka näyttelijöiden olemus on ylevä.
Von Boehm tutki mielellään värien vivahteita ja himmeää maalipintaa. "Teatterissa" esiripun väri on eri kussakin vedoksessa, eli punainen, keltainen ja sininen.
Ronan Lamy Chappuis
Ronan Lamy Chappuis (s. 10. syyskuuta 1993 Lons-le-Saunier, Ranska) on ranskalainen mäkihyppääjä.
Lamy Chappuis kilpaili maailmancupissa ensimmäisen kerran Lillehammerin joukkuekilpailussa marraskuussa 2012. Ensimmäiset maailmancupin pisteensä hän sai oltuaan 24:s Wisłassa tammikuussa 2014. Parhaimmillaan hän on sijoittunut 11:nneksi Sapporossa niin ikään tammikuussa 2014.
Lamy Chappuis on hypännyt Continental Cupin osakilpailussa kaksi kertaa kolmanneksi ja kaikkiaan kahdeksan kertaa kymmenen parhaan joukkoon. MM-tasolla hän on ollut parhaimmillaan 26. normaalimäen kilpailussa Falunissa 2015 ja viides sekajoukkuemäessä Val di Fiemmessä 2013.
Hänen serkkunsa on yhdistetyn hiihtäjä Jason Lamy-Chappuis.
Kukkoasetelma
Kukkoasetelma on suomalaisen taiteilijan Tuomas von Boehmin tekemä temperamaalaus puulle, 27×41 cm, vuodelta 1956. Maalaus kuuluu Ateneumin taidemuseon Ester ja Jalo Sihtolan lahjoituskokoelmiin.
"Kukkoasetelmaan" von Boehm maalasi valkoisen liinan peittämälle pöydälle valkoisen kukon, ruskean morttelin nuijineen sekä voileipiä matalaan koriin. Signeeraus erottuu maalauksen vasemmassa alalaidassa. Asetelmasta huokuu espanjalainen arkitunnelma.
Samantyylisen valkoisen kukon von Boehm maalasi myös Espanjalainen asetelma -maalaukseensa vuonna 1953.
Chiara Hölzl
Chiara Hölzl (s. 18. heinäkuuta 1997) on itävaltalainen mäkihyppääjä. Hän edustaa SV Schwarzach -seuraa.
Hölzl kilpaili ensimmäisen kerran Continental Cupissa Bischofsgrünissä 14. elokuuta 2010 ollen 47:s. Maailmancupissa hän kilpaili ensimmäisen kerran 24. marraskuuta 2011 Lillehammerissa ollen 47:s. Ensimmäisen kerran hän sijoittui maailmancupissa kymmenen parhaan joukkoon ja samalla myös palkintokorokkeelle Sapporon jälkimmäisessä osakilpailussa tammikuussa 2015 oltuaan kolmas. Seuraavalla kaudella hän oli kertaalleen kolmas niin Nižni Tagilissa kuin Ljubnossa. Maailmancupin kokonaiskilpailussa hän sijoittui viidenneksi. Tammikuussa 2018 hän oli Zaōssa toinen. Kauden 2017–2018 kokonaispisteissä hän sijoittui kahdeksanneksi.
Hölzl on kilpaillut nuorten maailmanmestaruuskilpailuissa viisi kertaa 2012–2016. Hän saavutti henkilökohtaisessa kilpailussa kultaa Râșnovissa vuonna 2016 ja pronssia Almatyssa 2015. Sekajoukkuekilpailussa hän sai hopeaa vuonna 2015.
Hölzl sijoittui 2014 Sotšin olympialaisissa 25:nneksi ja 2018 Pyeongchangissa 11:nneksi. Val di Fiemmen MM-kilpailuissa 2013 hän oli normaalimäen 9:s. Sekajoukkuemäestä hän voitti hopeaa Itävallan joukkueen kanssa. Falunin MM-kilpailuissa 2015 hän sijoittui 16:nneksi ja Lahdessa 2017 kymmenenneksi.
Valkoinen talo, Malaga
Valkoinen talo, Malaga on suomalaisen taiteilijan Tuomas von Boehmin öljy- ja temperavärein kankaalle maalaama maalaus vuodelta 1956. Kooltaan se on 38,5×61,5 cm ja se kuuluu Ateneumin taidemuseon Ester ja Jalo Sihtolan lahjoituskokoelmaan.
Tuomas von Boehm vietti talvikaudet Espanjan Fuengirolassa vuodesta 1952 alkaen. Näin hän teki 38 vuoden ajan. Tämä vaikutti hänen taiteensa sisältöihin ja luonteeseen."Valkoinen talo, Malaga"ssa hän kuvaa matalaa maalaistaloa paahteisessa ympäristössä vuoristo alueen näkyessä kauempana taustalla.
PCI DSS
PCI DSS -standardi (Payment Card Industry Data Security Standard) luo tietoturvaa korttimaksamiseen ja määrittelee korttimaksamisen turvallisuuden teknisten vaatimusten minimitason. Standardia hallinnoi kansainvälinen, korttijärjestöjen Visa International, MasterCard Worldwide, American Express, JCB ja Discover Financial Services perustama riippumaton toimielin PCI Security Standards Council.
Fuengirolan lahti
Fuengirolan lahti on suomalaisen taiteilijan Tuomas von Boehmin lyijykynäpiirros vuodelta 1957. Kooltaan piirros on 24,5×34,5 cm ja se kuuluu Ateneumin taidemuseon Ester ja Jalo Sihtolan lahjoituskokoelmiin.
"Fuengirolan lahti" -piirroksessa on avaruutta ja pelkistystä. Von Boehm jätti yli puolet maalauksen yläosasta tyhjäksi taivasta kuvaamaan alaosan rannikkokaistaleen yläpuolelle. Tähän hän ääriviivoja piirtäen piirtää muutaman talon, muutaman jollan, tyhjän kapean niemenkärjen sekä kaukaisuuteen katoavan rantaviivan.
Von Boehm vietti talvikaudet Espanjan Fuengirolassa vuodesta 1952 alkaen. Tästä lähtien Espanjan kirkas valo ja hiekan vaaleat sävyt kirkkaine kontrasteineen vaikuttivat hänen työskentelyynsä.
Veli-Erkki Paavola
Veli-Erkki Paavola (s. 26. huhtikuuta 1967) on suomalainen raviohjastaja. Kaustisen raviradalla valmennustallia pitävä Paavola on vuonna 1983 alkaneella urallaan ajanut yli 1 800 voittoa.
Hänen suurin saavutuksensa on Ravikungattaren titteli vuonna 2005 tammalla Milia. Lisäksi hän on ohjastanut muun muassa Kymenlaakso-ajon sekä Kylmäverihevosten Suur-Hollola-ajon voitot.
Léa Lemare
Léa Lemare (s. 21. kesäkuuta 1996 Albertville, Ranska) on ranskalainen mäkihyppääjä.
Lemare on osallistunut MM-kilpailuihin neljä kertaa. Oslossa 2011 Lemare oli normaalimäen 33:s. Val di Fiemmessä 2013 hän oli normaalimäen 38:s. Sekajoukkuemäessä hän oli viides Ranskan joukkueen kanssa. Falunissa 2015 hän sijoittui normaalimäessä 32:nneksi ja sekajoukkuemäessä kahdeksanneksi, Lahdessa 2017 normaalimäessä 20:nneksi ja sekajoukkuemäessä kymmenenneksi.
Sotšin olympialaisissa 2014 hän sijoittui 20:nneksi.
Lemare on osallistunut nuorten MM-kilpailuihin kuusi kertaa. Hinterzartenissa 2010 hän oli 36:s, Otepäässä 2011 22:s, Erzurumissa 2012 normaalimäen 24:s sekä joukkuemäen viides ja Liberecissä 2013 normaalimäen 10:s sekä joukkuekilpailun toinen. Val di Fiemmessä 2015 hän sijoittui henkilökohtaisessa kilpailussa 16:nneksi ja joukkuemäessä pronssille sekä Râșnovissa 2017 normaalimäessä 17:nneksi ja sekajoukkuemäessä kymmenenneksi.
Lemaren ensimmäinen maailmancup-kilpailu oli Lillehammerissa 3. joulukuuta 2011. Ensimmäiset maailmancupin pisteensä hän saavutti oltuaan 21:s Hinterzartenissa tammikuussa 2012. Kymmenen parhaan joukkoon hän sijoittui ensimmäisen kerran oltuaan kymmenes Ljubnossa helmikuussa 2013. Parhaimmillaan hän on sijoittunut kahdeksanneksi Râșnovissa maaliskuussa 2014.
Lemare kilpaili ensimmäisen kerran Continental Cupissa Bischofsgrünissä 8. elokuuta 2010. Hän oli kilpailun 48:s. Hänen paras sijoituksensa Continental Cupissa on toinen Oberwiesenthalista 19. elokuuta 2011.
Metos
Metos Oy Ab on suomalainen ammattikeittiölaitteita ja niihin liittyviä palveluja tarjoava yritys. Metos perustettiin vuonna 1922 nimellä Oy Metalliteos. Perheyrityksenä aloittanut Metos siirtyi 1959 Intrumentarium Oy:n omistukseen ja vuosina 1994 ja 1998 tehdyillä kaupoilla siitä tuli osa Hackman Oyj:tä. Tänä päivänä Metos kuuluu omana liiketoimintayksikkönään italialaiseen Ali Group -konserniin, joka osti koko Hackman Oyj:n osakekannan vuonna 2004. Metos on yksi ensimmäisistä ruostumatonta terästä hyödyntävistä teollisuusyrityksistä Suomessa. Metos on oman toimialansa markkinajohtaja Pohjois-Euroopassa.
Metoksen pääkonttori sijaitsee Keravalla. Yrityksen liikevaihto vuonna 2012 oli 91.8 miljoonaa euroa. Toimitusjohtajana toimii Jarkko Ahlsten.
Jääpallon Ruotsin 1.divisioonan kausi 1942
Jääpallon Ruotsin Division I:n kausi 1942 pelattiin neljässä kuuden joukkueen lohkossa, joiden voittajat pelasivat välierät ja loppuottelun vuoden 1942 Ruotsin jääpallomestaruudesta. Jokaisen lohkon kaksi heikointa joukkuetta putosi Divion II:en, eikä yhtään joukkuetta noussut tilalle, koska joukkuemäärä seuraavalle kaudelle supistettiin 16:een.
Alkuohkot pelattiin yksinkertaisina sarjoina, välierissä oteltiin kaksoisotteluin ja loppuottelu pelattiin kerrasta poikki -periaatteella 8. maaliskuuta Tukholman stadionilla.
8. maaliskuuta 1942 Tukholma. Yleisöä 12 530
Jackie Shroff
Jackie Shroff (s. 1. helmikuuta 1957 Mumbai, Maharashtra) on intialainen näyttelijä. Hän on näytellyt elokuvissa yli 30 vuoden ajan ja voittanut kolme Filmfare Awards -palkintoa.
Monster of Speed
Monster of Speed (s. 1994) on vuosina 1994–2003 kilpaillut suomalainen lämminverinen ravihevonen. Se tuli tunnetuksi aikansa "ihmevarsana", joka voitti 2- ja 3-vuotiskausillaan kaikki kilpailunsa. Monster of Speed saavutti uransa alusta lähtien historialliset 19 peräkkäistä ykköstilaa.
Sen ohjastuksesta ja valmennuksesta vastasi Suomessa Seppo Sarkola. Ori voitti muun muassa 2-vuotiaiden Kasvattajakruunun ja myöhemmin kolmivuotiaana Oulu Expressin sekä ikäluokan suurimman kilpailun Kriteriumn.
Nelivuotiaana hevonen myytiin Ranskaan ja se siirtyi Ruotsiin legendaarisen Olle Goopin valmennukseen. Monster of Speedin uran avaustappio tuli heti sen ensimmäisessä Ruotsin kilpailussa Karlstadissa, jolloin hevonen hylättiin maalilaukasta sijalta kolme. Nelivuotiskauden 15 starttia tuottivat seitsemän voittoa. Merkittävin ykkössija oli Eskilstunan nelivuotislähdön voitto. Lisäksi ori saavutti ykköstilan Oslossa Bjerken raviradalla juostussa Norsk 4 års Elite -kilpailussa. Suomessa Monster of Speed voitti Derby-karsinnan, mutta jäi finaalissa Louise Laukon jälkeen toiseksi.
Viisivuotiaana jalkavaivoista kärsinyt ori pääsi starttaamaan vain viisi kertaa. Vuonna 1998 Monster of Speed siirtyi kilpailemaan Ranskaan, mutta kovatasoisissa lähdöissä ei menestystä enää tullut ja vuonna 2002 ori myytiin takaisin Suomeen. Se päätti uransa voitokkaasti kotiradallaan
Ylöjärven Teivossa heinäkuussa 2003. Nykyään Monster of Speed toimii siitosoriina Lempäälässä.
1994
1995
1996
Tone-luokka (risteilijä)
Tone-luokan () alukset olivat viimeiset Japanin keisarilliselle laivastolle rakennetut raskaat risteilijät. Luokkaan kuuluneet kaksi alusta olivat nimiltään "Tone" ja "Chikuma". Kumpikin laivoista palveli ja upposi toisessa maailmansodassa.
Tone-luokan alukset tilattiin alun perin viidentenä ja kuudentena Mogami-luokan raskaina risteilijöinä vuonna 1932. Vuoteen 1935 mennessä Mogami-luokan heikkoudet olivat kuitenkin käyneet ilmeisiksi, ja keskeneräiset laivat päätettiin muuttaa omaksi parannelluksi luokakseen. Keisarillisen Japanin laivastolla ei vielä tuolloin ollut lentotukialuksilta toimivia tiedustelukoneita, vaan laivaston tiedustelu oli muiden laivaston alusten operoimien vesilentokoneiden vastuulla. Tätä tehtävää varten Tone-luokan risteilijät suunniteltiin toimimaan vesilentokoneiden emälaivoina.
Koska Tone-luokan risteilijöiden rakentaminen aloitettiin Mogami-luokan aluksina, olivat näiden kahden luokan laivojen ulkoiset mitat hyvin samanlaiset. Edeltäneistä risteilijäluokista poiketen kaikki Tone-luokan laivojen päätykkitornit päätettiin sijoittaa etukannelle. Seurauksena kahdella neljästä päätykkitornista oli huono ampuma-ala. Tämä kuitenkin mahdollisti jopa kahdeksan vesilentokoneen operoimisen ja kuljettamisen takakannella. "Tone" ja "Chikuma" osoittautuivatkin erittäin hyödyllisiksi tiedustelualuksiksi, vaikka useimmiten laivat kuljettivatkin vain viittä tai kuutta tiedustelukonetta.
Piirpauke 2
Piirpauke 2 on Piirpauke-yhtyeen toinen albumi. Se julkaisi alun perin Love Records vuonna 1976.
Björken vene
Björken vene löydettiin syksyllä 1947 puhdistettaessa kanavaa Björken kylässä Gävlen kunnassa Keski-Ruotsissa. Se on ajoitettu neljännelle vuosisadalle radiohiiliajoituksella. Vene on 7,22 metriä pitkä ja 1,24 metriä leveä. Pohjalautana on käytetty ontoksi koverrettua 70 senttiä leveää lehmuksen runkoa. Venettä voisi pitää ruuhityyppisenä, mutta siinä on leveät sivulaudat kiinnitetty rautanauloilla pohjapuun ja sen pidennysten alle eli limilaidoituksena. Björken veneessä on, kuten Hjortspring-veneessäkin, lautoihin jätetty harjanteet, ja kuusi käyrää oksaa on kiinnitetty niihin kaariksi niinisidoksilla. Yläpäästä kaaret on niitattu lautoihin. Löydettäessä veneen pohjalla oli koivuoksakorissa 67 kg painava pyöreä kivi, joka todennäköisesti on toiminut painolastina vakauttamassa venettä. Venettä on todennäköisesti melottu, koska siitä puuttuvat hankaimet airoja varten. Vene on nähtävissä Gävleborgin lääninmuseon pysyvässä näyttelyssä.
Piirpauke Live
Piirpauke on 1978 julkaistu Piirpauke-yhtyeen ensimmäinen virallinen livealbumi, joka on äänitetty vuoden 1977 aikana. Levyn kappaleista "Rypistys" on syntynyt improvisoituna soittotilanteessa.
Kill Me Baby
Kill Me Baby () on japanilainen neljän ruudun mangasarja, jonka on piirtänyt ja käsikirjoittanut Kaduho.
Mangaa on julkaistu vuodesta 2008 alkaen ja 2012 tehtiin myös siihen perustuva anime. Mangaa on julkaistu myös suomenkielisenä Punaisen jättiläisen kustantamana.
"Kill Me Baby" on vahvasti komedia- ja slapstick -tyyppinen sarja, jossa ei käytännössä ole kuin neljä hahmoa, mutta näistäkin läsnä on suurimman osan ajasta vain kaksi. Sarjan tyyli edustaa japanilaista manzai-komediaa.
Yasuna Oribe
Sonya
Agiri Goshiki
Käyttämätön hahmo ()
Angie Harmon
Angela Michelle ”Angie” Harmon (s. 10. elokuuta 1972 Highland Park, Dallas, Texas) on yhdysvaltalainen näyttelijä ja malli. Harmon tunnetaan parhaiten rooleistaan televisiosarjoissa "Baywatch Nights" ja "Kova laki". Vuodesta 2010 Harmon on näytellyt toista pääosaa etsivä Jane Rizzolina rikosdraamasarjassa "Rizzoli & Isles".
Viikunanlehtisavikka
Viikunanlehtisavikka ("Chenopodium ficifolium", syn. "C. serotinum") on Etelä- ja Keski-Euroopasta kotoisin oleva savikkakasvi.
Yksivuotinen viikunanlehtisavikka kasvaa 30–70 cm korkeaksi. Kasvi on yleisväritykseltään vihreä ja nuorena jauhoinen. Varsi on pysty, niukkahaarainen ja vihreäraitainen, lehtihangoissa on joskus harvoin myös punaista. Kierteisesti olevat lehdet ovat väriltään puhtaanvihreitä. Lehtilapa on kasvin keskiosissa kooltaan tavallisesti 4–8 cm ja kolmiliuskainen. Keskiliuska on pitkulainen ja vaihtelee muodoltaan harvaan lyhythampaisesta mutkalaitaiseen. Vihreä kukinto on usein pitkälti lehdekäs, terttumainen ja harsu. Kukkasykeröt ovat pieniä. Suomessa viikunanlehtisavikka kukkii heinä-syyskuussa. Pähkylä on kehän muodostaman hedelmäverhiön suojaama. Musta siemen on vaaka-asennossa, 0,8–1,2 mm pitkä, ympärykseltään lähes pyöreä, tylppäreunainen sekä pinnaltaan säteen suuntaan pitkulaisen kuoppainen.
Laji muistuttaa suuresti jauhosavikkaa ("C. album") ja pohjanjauhosavikkaa ("C. suecicum").
Viikunanlehtisavikka on kotoisin Etelä- ja Keski-Euroopasta. Skandinaviassa lajia kasvaa harvinaisena tulokkaana Tanskassa, Etelä-Norjassa ja Etelä- ja Keski-Ruotsissa. Suomessa viikunanlehtisavikkaa kasvaa satunnaisesti maan eteläosissa sekä Pohjanlanden rannikolla aina Kemin korkeudelle saakka. Lounais-Suomessa laji on vakiintunut, mutta muualla maassa se esiintyy satunnaisena.
Viikunanlehtisavikka on Suomessa uustulokas, jota tavataan erilaisilla joutomailla kuten satamissa, kaatopaikoilla, rautateillä ja uudisnurmikoilla.
Viikunanlehtisavikka sopii muiden savikkalajien tapaan myös ihmisravinnoksi.
Live in der Balver Höhle
Live in der Balver Höhle on Piirpauke-yhtyeen seitsemäs albumi ja toinen livelevy. Se on äänitetty yhtyeen konsertissa silloisessa Länsi-Saksassa Balver Höhlen jazzfestivaaleilla 22.kesäkuuta 1980 ja sen julkaisi saksalainen JG Records vuonna 1981.
6-fosfoglukonaatti
6-Fosfoglukonaatti eli 6-fosfoglukonihappo (CHOP) on sokerijohdannainen ja välituote eräissä aineenvaihduntareiteissä.
6-Fosfoglukonaattia muodostuu osana pentoosifosfaattireittiä. Reitin kolmannessa vaiheessa 6-fosfoglukonolaktonaasi hydrolysoi 6-fosfoglukono-δ-laktonin ja 6-fosfoglukonaatti muodostuu vesimolekyylin nukleofiilisellä additioreaktiolla. Seuraavassa vaiheessa 6-fosfoglukonaatti hapettuu 6-fosfoglukonaattidehydrogenaasin katalysoimana ribuloosi-5-fosfaatiksi ja samalla vapautuu hiilidioksidimolekyyli ja NADPH-molekyyli.
Toinen aineenvaihduntareitti, jonka osa 6-fosfoglukonaatti on, on niin kutsuttu Entner–Doudoroff-reitti, joka esiintyy tietyissä bakteereissa. 6-Fosfoglukonaattia muodostuu glukonokinaasientsyymin siirtäessä fosfaattiryhmän ATP-molekyyliltä glukonihapolle. Tämän aineenvaihduntareitin seuraavassa vaiheessa 6-fosfoglukonaatti hapettuu 2-keto-3-deoksi-6-fosfoglukonaatiksi 6-fosfoglukonaattidehydrataasin katalysoimana.
Transall C-160
Transall C-160 on keskiraskas sotilaskuljetuskone. Trapetsisiipisessä ylätasoisessa lentokoneessa on kaksi Rolls-Royce Tyne -potkuriturbiinia. Konetyypin pääkäyttäjä on ollut Saksan Luftwaffe (Bundeswehr). Muita merkittäviä käyttäjiä olivat Ranskan ohella Turkki ja Etelä-Afrikan tasavalta.
Transall C-160:n huippunopeus on 513 km/h sekä lakikorkeus 8 230 metriä. 8 000 kg:n kuormalla toimintamatka on 5 095 km. Kohoamiskyky on 396 metriä minuutissa.
Koneen tyhjäpaino on 29 000 kg, ja enimmäinen lentoonlähtöpaino (MTOW) 51 000 kg.
Konetyyppi muistuttaa ulkomuodoiltaan jonkin verran raskaamman sarjan aikalaistaan: Lockheed C-130 Herculesta. Transall C-160 korvasi pääkäyttäjämaissaan suurelta osin edeltäjänsä, Nord 2501 Noratlasin.
C-160-koneen tulee Ranskassa ja Saksassa korvaamaan Airbus A400M Atlas.
P&amp;O Nedlloyd
P&O Nedlloyd Container Line Limited oli brittiläis-hollantilainen maailmanlaajuinen konttilaivayhtiö. Se muodostui vuonna 1997, kun hollantilaisen Royal Nedlloydin ja brittiläisen P&O Groupin kontinkuljetustoiminnot yhdistyivät. Tanskalainen A.P. Møller-Mærsk Gruppen osti yhtiön vuonna 2005 ja liitti sen omaan konttilaivayhtiöönsä Maersk-Sealandiin, jolloin muodostui Maersk Line.
Yhtiö muodostui, kun P&O Containers Limitedin ja Royal Nedlloyd Linesin kontinkuljetustoiminnot yhdistyivät joulukuussa 1996. Yhtiö kuului Grand Alliance -liittoon, jonka muita jäseniä olivat muun muassa Orient Overseas Container Line, Hapag-Lloyd ja NYK Line.
Yhtiö laajentui vuonna 1998, jolloin se osti Blue Star Linen ja Harrison Linen konttitoiminnot. Laajennus jatkui vuonna 2000, kun yhtiö hankki omistukseensa Farrel Linesin. Yhtiö rekisteröitiin Amsterdamin Euronextiin nimellä Royal P&O Nedlloyd NV Royal Nedlloydin hankittua omistukseensa enemmistön osakkeista.
Vuonna 2005 Maersk kertoi suunnitelmistaan ostaa P&O Nedlloyd 2,3 miljardilla eurolla. Hankinnan aikaan P&O Nedlloydin osuus maailman konttimarkkinoista oli 6% ja Maersk-Sealandin 12%. Niinpä uuden suuryhtiön markkinaosuus tuli olemaan noin 18%. Hankinta viimeisteltiin 13. elokuuta 2005 ja osakkeiden myynti päättyi 5. syyskuuta. Helmikuussa 2006 yhtiön nimeksi tuli "Mærsk Line".
Yhtiöiden yhteenliittämisen aikaan P&O Nedlloydilla oli käytössään yli 160 alusta. Sen konttialuslaivaston kokonaiskuljetuskapasiteetti oli 635 000 TEU-yksikköä. Yhtiöllä oli 13 000 työntekijää 146 maassa.
Liittymistä seuraavina vuosina useat P&O Nedlloydin asiakkaat sanoivat sopimuksensa irti. Vuoden 2006 loppuun mennessä yhtiön markkinaosuus putosi 18,2 prosentista 16,8 prosenttiin. Samaan aikaan yhtiön pahimmat kilpailijat olivat nousussa: MSC:n osuus nousi 8,6 prosentista 9,5 prosenttiin ja CMA CGM:n 5,6 prosentista 6,5 prosenttiin. Myös Maersk Linen asiakastyytyvyys on laskenut.
P&O Nedlloydin ja sen edeltäjien esineistöä on esillä ja niiden historiaa on esitelty Rotterdamin merimuseossa ja Lontoon National Maritime Museumissa.
Figueres
Figueres () on kaupunki Kataloniassa sijaitsevassa Gironan maakunnassa Espanjassa. Se sijaitsee Costa Bravalla lähellä Ranskan rajaa. Figueresin väkiluku on noin 45 000 (2015). Kaupunki tunnetaan Salvador Dalín syntymäkuntana.
Figueresissa on liikenteellisesti tärkeä rautatieasema. Sen kautta kulkee rautatieliikenne Katalonian ja Ranskan välillä. AVE-rataverkko avattiin Figueresiin tammikuussa 2013. Huhtikuussa 2013 avataan 33 kilometriä pitkä tunneliyhteys Pyreneiden läpi Figueresistä Ranskassa sijaitsevaan Perpignaniin ja samalla Ranskan TGV-rataverkkoon.
Kongō-luokka (ironclad)
Kongō-luokka oli keisarillisen Japanin laivaston kahden aluksen muodosta panssarikorvettiluokka, jonka alukset tilattiin osana vuoden 1875 hankintoja.
Alusten suunnittelusta vastasi Sir Edward Reed, ja se pohjautui Venäjän keisarikunnan laivaston "General Adremiralista" ja Britannian kuninkaallisen laivaston Gem-luokan risteilijöistä saatuihin kokemuksiin. Komposiittirunkoinen "Kongō" ja teräsrunkoinen "Hiei" tilattiin osana vuoden 1875 laivasto-ohjelmaa. Alukset olivat parkkitakiloituja, mutta niiden huippupurjeet oli poistettu vuoden 1895 muutostöiden yhteydessä. Alukset kykenivät 10 solmun nopeudella höyrykonein matkaamaan 3 100 merimailia. Samoin vuoden 1895 muutostöiden yhteydessä aluksille lisättiin yksi naulan tykki ja vuonna 1903 kaksi kolmen tuuman ja kaksi 2,5 naulan tykkiä sekä kuusi konekivääriä.
Sami Heiskanen
Sami Heiskanen (s. 14. lokakuuta 1991) on suomalainen uransa lopettanut mäkihyppääjä, joka edusti Puijon Hiihtoseuraa.
Heiskanen kilpaili ensimmäisen kerran maailmancupissa 21. tammikuuta 2012 Puolan Zakopanessa. Hän pääsi kilpailuun Matti Hautamäen jäätyä pois. Kilpailussa hän oli 49:s. Heiskasen paras sijoitus maailmancupissa on 26:s sija Sapporosta tammikuulta 2014.
Heiskanen on päässyt kerran MM-kilpailuihin edustamaan Suomea. Val di Fiemmessä 2013 Heiskanen oli normaalimäen 50:s.
Chiyoda (1890)
Chiyoda () oli keisarillisen Japanin laivaston panssariristeilijä. Vuonna 1891 valmistunut alus palveli ensimmäisessä Kiinan–Japanin sodassa, Venäjän–Japanin sodassa sekä ensimmäisessä maailmansodassa.
Alus tilattiin J. & G. Thomson Companyltä (myöhemmin John Brown and Company) Clydebankistä korvaamaan vuonna 1887 merellä kadonneen panssarikansiristeilijä "Unebin", josta vakuutusyhtiö maksoi korvauksena 1 245 309 jeniä eli 6,5 miljoona Ranskan frangia. Sen köli laskettiin 4. joulukuuta 1888 ja alus laskettiin vesille 3. kesäkuuta 1890. Alus valmistui 1. tammikuuta 1891. Aluksen valmistuskustannukset olivat 1 002 634 jeniä, josta rungon ja koneiston osuus oli 728 514 jeniä ja aseistuksen 274 119 jeniä. Alkuperäisen suunnitelman mukaan alukselle piti asentaa kaksi 12,6 tuuman Canet-tykkiä, mutta ne olisivat aiheuttaneet painopisteen nousun liian ylös. Tykit korvattiin siksi kymmenellä 4,7 tuuman Elswickin pikatykillä, jotka käyttivät messinkihylsyjä aiempien ruutipussien sijaan. Tämä nopeutti tulitoiminnan jopa kuusinkertaiseksi.
Alukselle asennetut kolmisylinteriset kolmivaihehöyrykoneet valmisti J. & G. Thomson and Company. Koneet oli kytketty kahteen akseliin, joissa oli 3,12 metrin halkaisijan ja 3,35 metrin lavoilla varustetut propellit. Sylinterien halkaisijat olivat 673, 991 ja 1 448 millimetriä ja iskunpituus 686 millimetriä, eli iskunopeus oli 282,55 metriä minuutissa. Koneisto oli luotu tuottamaan 5 600 hevosvoimaa (ihp) 206 kierroksen minuuttivauhdilla ja 5 678 hevosvoimaa maksimissaan, jolla saavutettaisiin 19 solmun nopeus. Koneiden vaatima höyry tuotettiin kuudella veturityyppisellä kattilalla, joiden höyrynpaine oli 11,2 baaria. Yhteenlaskettu lämmitettävä ala oli 973,71 neliömetriä. Kaikki savuhormit kulkivat savupiippuun, joka oli aivan komentosillan takana.
"Chiyoda" lähti Glasgow’sta 26. tammikuuta 1891 ja se saapui 11. huhtikuuta Yokosukan laivastotukikohtaan. Elokuussa alus määrättiin vartiolaivaksi ( "keibikan")Kuren laivastotukikohtaan. Vuonna 1892 alus liitettiin palveluksessa olevaan laivastoon ("jobikantai"), ja se vieraili Kiissä ja Shimassa 5. helmikuuta. Alus lähti Yokosukasta 6. maaliskuuta Kyūshūlle. "Chiyoda" lähti 1. heinäkuuta Shinagawasta saapuen Pusaniin Koreassa 16. maaliskuuta käytyään ensin Sasebossa, Nakajossa ja Nagasakissa. Alus palasi Shinagawaan 2. syyskuuta käytyään Saishutossa ja Kyobuntossa.
Alus osallistui ensimmäiseen Kiinan–Japanin sotaan. Venäjän–Japanin sodassa alus osui miinaan 27. heinäkuuta 1904 Takhenlahden edustalla, mutta se hinattiin Dalnyyn korjattavaksi. Se palasi palvelukseen ennen Tsushiman meritaistelua, johon alus osallistui. Vuoden 1920 jälkeen alus oli sukellusveneiden emälaivana ennen kuin se poistettiin palveluksesta. Alus riisuttiin aseista huhtikuussa 1922 ja se poistettiin alusluettelosta. Alus romutettiin muutamaa vuotta myöhemmin.
Windwardsaaret (Seurasaaret)
Windwardsaaret on Seurasaarten itäinen alaryhmä Ranskan Polynesiassa. Saariryhmä koostuu viidestä saaresta, joista suurin on Tahiti.
Tahiti on koko Ranskan Polynesian pääsaari ja sillä sijaitsee myös pääkaupunki Papeete. Yli kaksi kolmasosaa Ranskan Polynesian väkiluvusta asuu Windwardsaarilla.
Oikeusjuttu (elokuva)
Oikeusjuttu on vuonna 1962 ensi-iltansa saanut Orson Wellesin ohjaama elokuva, joka perustuu Franz Kafkan kirjoittamaan samannimiseen romaaniin. Kirjan tarina kertoo paikallisessa pankissa työskentelevästä 30-vuotiaasta Josef K:sta, joka eräänä aamuna herättyään vangitaan ja asetetaan syytteeseen rikoksesta, jota ei koskaan paljasteta.
Kauppakeskus Centrum
Centrum on kauppakeskus Joensuun keskustassa Kauppakadun ja Niskakadun kulmassa. Kauppakeskus avattiin vuonna 2009, ja siinä on noin 20 liikettä. Centrumissa on suuri pysäköintitalo. Kauppakeskuksen runkona on 1970-luvulla rakennettu osuusliike Oma-Avun omistama Centrum-tavaratalo.
Centrumin ja viereisen Kauppakeskus Metropolin välille rakennetaan vuonna 2018 yhteyssilta.
Kauppakeskus Centrum Joensuu Matkailu-Opas
Evelyn Insam
Evelyn Insam (s. 10. helmikuuta 1994 Brixen) on italialainen mäkihyppääjä.
Insamin ensimmäinen kilpailu Continental Cupissa oli 18. tammikuuta 2006 Toblachissa. Hän sijoittui kilpailussa 32:nneksi. Hänen ensimmäinen palkintokorokesijansa Continental Cupissa tuli Toblachin osakilpailusta 21. tammikuuta 2009, jolloin hän sijoittui toiseksi. Maailmancupissa Insam kilpaili ensimmäisen kerran Lillehammerissa 3. joulukuuta 2011 ollen tuolloin kilpailun kuudes. Palkintokorokkeelle hän on sijoittunut kaksi kertaa: toiseksi Schonachin osakilpailussa tammikuussa 2013 ja kolmanneksi Râșnovissa maaliskuussa 2014.
Insam on osallistunut nuorten MM-kilpailuihin kuusi kertaa. Ensimmäisen kerran hän osallistui Zakopanessa vuonna 2008. Hän oli normaalimäen kahdeksas. Vuoden 2009 nuorten MM-kilpailuissa Štrbské Plesossa Insam oli jälleen kahdeksas. Vuonna 2010 Hinterzartenissa hän oli 12:s. Otepäässä 2011 Insamin sijoitus oli viides. Vuonna 2011 Insam myös osallistui ensimmäisen kerran aikuisten MM-kilpailuihin. Oslossa hän sijoittautui normaalimäen kahdeksanneksi. Vuonna 2012 nuorten MM-kilpailuissa Erzurumissa Insam oli neljäs. Ensimmäisen kerran hän pääsi nuorten MM-kilpailuissa palkintopallille Liberecissä 2013, voittaen hopeaa normaalimäestä. Val di Fiemmen MM-kilpailuissa 2013 Insam oli normaalimäen kahdeksas. Sekajoukkuemäessä hän oli seitsemäs Italian joukkueen kanssa. Sotšin olympialaisissa 2014 hän oli viides.
Jääpallon Ruotsin 1.divisioonan kausi 1941
Jääpallon Ruotsin Division I:n kausi 1941 pelattiin neljässä kuuden joukkueen lohkossa, joiden voittajat pelasivat välierät ja loppuottelun vuoden 1941 Ruotsin jääpallomestaruudesta. Jokaisen lohkon kaksi heikointa joukkuetta putosi Divion II:en, josta nousi tilalle kahdeksan joukkuetta.
Alkuohkot pelattiin yksinkertaisina sarjoina, välierissä oteltiin kaksoisotteluin ja loppuottelu pelattiin kerrasta poikki -periaatteella 2. maaliskuuta Tukholman stadionilla.
2. maaliskuuta 1941 Tukholma.
Olarin ostoskeskus
Olarin ostoskeskus on Espoossa Olarin kaupunginosassa Kuitinmäessä sijaitseva ostoskeskus. Ostoskeskuksen alueella on S-market, R-kioski, pizzeria, apteekki, pubeja, ravintola Janoinen Kameli, ravintola Road House, seurakunnan ja Espoon kaupungin nuorisotilat, päiväkoti ja kampaamo. Ostoskeskuksen vierestä kulkee useita bussilinjoja eri puolille Espoota. Ostoskeskuksen osoite on Kuunkatu 3.
Brushfieldin täplät
Brushfieldin täplät ovat ihmisen iiriksen kehällä näkyviä pieniä valkoisia tai vaalean harmaita tai rusertavia täpliä. Ne syntyvät iiriksen normaaliin rakenteeseen kuuluvan tukikudoksen keräyminä. Brushfieldin täplät ovat pieniä verrattain harvasoluisten alueiden ympäröimiä solutiivistymiä värikehän keskikerroksessa.
Täplät on nimetty ne ensimmäisen kerran väitöskirjassaan vuonna 1924 kuvanneen lääkäri Thomas Brushfieldin mukaan.
Brushfieldin täplät ovat tavallisia kaikkien lasten silmissä, mutta ne ovat myös yksi Downin oireyhtymän tunnusmerkeistä: tämä perimän saaneilla niitä on 35–75 prosentilla vastasyntyneistä. Vaaleasilmäisillä valkoihoisilla lapsilla täplien todennäköisyys on suurempi kuin aasialaistä syntyperää olevilla lapsilla.
Kauppakeskus Kupiainen
Kupiainen on kauppakeskus Kiteen keskustassa. Kauppakeskuksessa on 15 liikettä ja parkkihalli.
Kauppakeskus Kupiaisessa aloitettiin mittavat laajennus- ja muutostyöt vuonna 2007. Kauppakeskuksen K-Supermarket laajeni Suomen suurimmaksi ja keskuksen alakerrokseen valmistui Kiteen ensimmäinen parkkihalli. Kauppakeskuksen kokonaispinta-ala on 12 000 neliömetriä.
Harlem Shake (meemi)
Harlem Shake on internet-ilmiö, jossa samankaltaisilla videoilla tanssitaan newyorkilaisen tuottajan Baauerin tekemän "Harlem Shake" -kappaleen tahtiin. Videoiden rakenne on aina samanlainen, yksi henkilö aloittaa tanssimisen ja puolessa välissä muut yhtyvät tanssiin epämääräisesti heiluen. Yleensä myös henkilöiden asusteet ovat mielikuvituksellisia. Erilaisia Harlem Shake -videoita oli ladattu internetiin lähes 50 000 helmikuun 2013 loppuun mennessä. Videoiden suosion syynä pidetään niiden yksinkertaisuutta ja lyhyttä, noin 40 sekunnin mittaa. Videoissa soivan kappaleen nimi on lainattu 1980-luvun alussa kehittyneeltä samannimiseltä tanssityyliltä.
Wilhelm Lavonius
Wilhelm Lavonius (14. helmikuuta 1832 Viipuri – 25. huhtikuuta 1897 Helsinki) oli suomalainen juristi ja taloustieteilijä. Hän toimitti suomennoksen Suomen perustuslaeista ja aloitti suomenkielisten lainopinluentojen pitämisen. Luennot on julkaistu 1932.
Lavoniuksen vanhemmat olivat laamanni Magnus Vilhelm Lavonius (1800–1875) ja hänen toinen puolisonsa Helena Blondina Hornborg. Hän kävi Viipurin lukiota ja pääsi ylioppilaaksi 1850. Lavonius valmistui Helsingin yliopistosta filosofian kandidaatiksi ja maisteriksi 1857 sekä molempien oikeuksien kandidaatiksi 1865 ja molempien oikeuksien lisensiaatiksi ja tohtoriksi 1873. Hän sai varatuomarin arvon 1870.
Lavonius toimi Helsingin tyttökoulun saksanopettajana vuodesta 1857, vt. yliopistonsihteerinä 1863 ja 1864 ja vt. ylimääräisenä suomen kielen professorina oikeustieteellisessä tiedekunnassa 1865–1869. Hän oli Suomen senaatin prokuraattorintoimituskunnan sihteerinä vuodesta 1875, Viipurin hovioikeuden asessorina vuodesta 1881 sekä hovioikeudenneuvoksena 1888–1889.
Lavonius oli naimisissa 1868–1893 Maria Fransiska Westzynthiuksen (k. 1893) kanssa. Heidän poikiansa olivat vuorineuvos Magnus Karl Lavonius, toimitusjohtaja Wilhelm Alexander Lavonius ja vuorineuvos Robert Johannes Lavonius.
Vuoden 2013 konklaavi
Vuoden 2013 konklaavissa valittiin uusi paavi tehtävästään eronneen Benedictus XVI:n tilalle. Benedictus XVI ilmoitti erostaan 11. helmikuuta 2013 ja ero astui voimaan 28. helmikuuta. Konklaavia edeltävät kardinaalien kokoontumiset alkoivat 4. maaliskuuta ja itse konklaavi alkoi 12. maaliskuuta.
Konklaavi muodostui 115 kardinaalista, jotka tulivat 50 eri maasta. Konklaaviin saivat osallistua ne kardinaalit, jotka olivat alle 80-vuotiaita "sede vacanten" alkaessa 28. helmikuuta. Benedictus XVI oli muuttanut "motu propriolla" ("Normas nonnullas") konklaavin sääntöjä niin, että jos kaikki äänioikeutetut kardinaalit ovat koolla, konklaavi voi alkaa jo ennen kuin "sede vacanten" alkamisesta on kulunut vaaditut 15 päivää.
Uudeksi paaviksi valittiin konklaavin toisena päivänä, 13. maaliskuuta, argentiinalainen kardinaali Jorge Mario Bergoglio, joka valitsi paavinimen Franciscus.
Jääpallon Ruotsin 1.divisioonan kausi 1940
Jääpallon Ruotsin Division I:n kausi 1940 pelattiin neljässä kuuden joukkueen lohkossa, joiden voittajat pelasivat välierät ja loppuottelun vuoden 1940 Ruotsin jääpallomestaruudesta. Jokaisen lohkon kaksi heikointa joukkuetta putosi Divion II:en, josta nousi tilalle kahdeksan joukkuetta.
Alkuohkot pelattiin yksinkertaisina sarjoina, välierissä oteltiin kaksoisotteluin ja loppuottelu pelattiin kerrasta poikki -periaatteella 3. maaliskuuta Tukholman stadionilla.
3. maaliskuuta 1940 Tukholma.
Seppo Sarkola
Seppo Sarkola (s. 1947) on suomalainen raviohjastaja ja -valmentaja. Hän on urallaan voittanut yli 2 000 lähtöä. Sarkola on toiminut valmentajana Ylöjärvellä Teivon raviradalla sen valmistumisesta vuodesta 1976 lähtien. Sitä ennen hän ehti pitämään omaa tallia muutaman vuoden ajan Tampereen vanhalla Hippoksella. Seppo Sarkola kuuluu suomalaisten ammattivalmentajien ensimmäiseen sukupolveen, joka aloitti valmennustoiminnan 1960–1970-lukujen vaihteessa.
Hän on pitkän uransa aikana ohjastanut ja valmentanut useita menestyshevosia. Niistä tunnetuimpia ovat 1990-luvun alussa kilpaillut voitokas suomenhevonen Turo sekä muutamaa vuotta myöhemmin huipulle noussut Monster of Speed. Sarkolan viime vuosien menestynein valmennettava on muun muassa Kylmäverihevosten Suur-Hollola-ajon vuonna 2009 voittanut Hullumies.
Sarkola (täsmennyssivu)
Sarkola voi tarkoittaa seuraavia asioita:
Saranpaul
Saranpaul (, mansiksi Саранпāвыл) on taajama ja maalaiskunta Berjozovon piirin länsiosissa Uralvuoriston itälaidalla, Hanti-Mansian autonomisen piirikunnan länsiosissa Venäjällä. Saranpaul sijaitsee Obin sivujoki Severnaja Sosvan sivuhaaran Ljapinin varrella.
Saranpaulin kylä on Berjozovon piirin Saranpaulin maalaiskunnan keskus. Alueella asuu manseja. Saranpaulin maalaiskunnassa asui vuoden 2010 väestönlaskennan aikaan 3 856 henkeä. Saranpaulin kylän jälkeen maalaiskunnan seuraavaksi suurin asutuskeskus on Sosvan taajama Severnaja Sosvan pääuoman varrella. Kunnassa on myös pienempiä kyliä.
Kunnan alueella toimii muun muassa pieni titaniittikaivos, kansantieteellinen museoalue "Naiortyr Maa" (Sosvan taajamassa) ja sääasema (asemakoodi 23527).
Tieyhteydet ovat puutteelliset; kesäaikaan jokea pitkin ja helikopterikyytien avulla pidetään tarvittaessa yhteyksiä kaupunkeihin. Maalaiskunnan saavutettavuus ja taloudellinen merkitys saattaa muuttua merkittävästi lähitulevaisuudessa. Vuonna 2008 hyväksytyn Venäjän rautateiden pitkänajan strategiaohjelman mukaan Uralvuoriston pohjoisosan itäpuolitse rakennetaan vuoteen 2030 mennessä uusi rahtiliikennettä palveleva rautatieyhteys. Se kulkisi reitillä Jamalin Nenetsian Salehard– Hanti-Mansian Berjozovon piirin Saranpaul– Sverdlovskin alueen Ivdelin kaupunkipiirin Polunotšnoje.
Trondheimin merenkulkumuseo
Trondheimin merenkulkumuseo on Norjan Trondheimissa sijaitseva museo, joka on keskittynyt vesiliikenteeseen. Näyttelyt esittelevät sekä merimiesten elämää että Trondheimia merenkulkukaupunkina. Museo on perustettu vuonna 1920. Se on sijainnut vuodesta 1971 alkaen Brattørvakta-nimisessä rakennuksessa.
Bergenin merenkulkumuseo
Bergenin merenkulkumuseo on Norjan Bergenissä sijaitseva vesiliikenteeseen keskittynyt museo. Se on perustettu vuonna 1921 ja on kuulunut Bergenin museoon vuodesta 1927 alkaen. Vuodesta 1962 alkaen museo on toiminut omassa rakennuksessaan, joka on Per Griegin suunnittelema.
Kokoelmissa on esimerkiksi laivojen malleja, keskiajan laivojen kappaleita, vanhoja karttoja ja lokikirjoja sekä rakennuspiirustuksia 1700- ja 1800-luvuilta. Lisäksi museoon kuuluu arkisto ja kirjasto.
Jääpallon Itä–Länsi-sarja 1939
Jääpallon Itä–Länsi-sarja oli kaudella 1939 Suomen toiseksi korkein sarjataso Suomessa.
Itä–Länsi-sarjassa joukkueet jaettiin itä- ja länsilohkoihin. Ensin joukkueet pelasivat alueellisissa alkulohkoissa, joiden voittajat selvisivät loppusarjoihin. Aluesarjojen voittajiksi selvisivät Jukolan Pojat, Porin Kärpät, Oulun Palloseura, Lappeenrannan Urheilu-Miehet, Joensuun Palloseura ja Mikkelin Palloilijat.
Uudenmaan-Hämeen lohko
Turun-Satakunnan lohko
Pohjanmaan lohko
Viipurin-Kymenlaakson lohko
Laatokan-Karjalan lohko
Sisämaan lohko
Joensuun Palloseura ja Porin Kärpät nousivat sarjavoittajina mestaruussarjaan. Vuonna 1940 mestaruussarja jäi kuitenkin Talvisodan vuoksi pelaamatta, joten joukkueet nähtiin mestaruussarjassa vasta talvella 1941. Kaudeksi 1941 mestaruussarjaan hyväksyttiin lisäksi sarjojen toiseksi sijoittuneet Oulun Palloseura ja Lappeenrannan Urheilu-Miehet
Ingvar
Ingvar on pääasiassa pohjoismaissa esiintyvä miehen etunimi.
Nimi on muinaisskandinaavista alkuperää, ja se on muodostettu yhdistämällä Ing-jumalan nimestä sekä vartijaa tai suojelijaa tarkoittavasta sanasta. Vanhat tarut kertovat Ingvar-nimisestä Ruotsin kuninkaasta, jonka virolaiset surmasivat Saarenmaalla. Venäjällä nimestä on syntynyt muunnos Igor.
Suomessa nimi Ingvar on 1900-luvun alusta vuoden 2015 loppuun mennessä annettu 636 henkilölle. Nimeä ei ole suomenkielisessä kalenterissa, mutta suomenruotsalaisen kalenterin mukaan Ingvarin nimipäivä on 26. helmikuuta.
Ingvar-nimen norjalainen vastine on Yngvar. Sekin esiintyy suomen­ruotsalaisessa kalenterissa, mutta on sijoitettu marras­kuun 23. päivälle eri alkuperää olevan Yngve-nimen rinnalle. Nimi Yngvar on Suomessa kuitenkin harvinainen ja on 1900-luvun alusta vuoden 2015 loppuun mennessä annettu vain 24 henkilölle.